कोइलाडी बर्साइनवाली कनियांक ई कलाकृति सँ सजल भीतघर (फूसक घर) केर सुन्दरता बड़का बिल्डिंग केर सुन्दरता सँ बहुत ऊपर अछि। अपन रहयवला स्थान केँ पवित्र राखब, सजाकय सुन्दर बनायब, एतेक नीक जे श्यामसुन्दर जी समान कोनो देवता सेहो अंगना औता तऽ हुनकर आँखि केँ ई सोहाओन वातावरण आकर्षित करैन, प्रभावित करैन, ओ प्रसन्न होएथ, सब आशीर्वाद दैथ। आध्यात्मिकता एहि सजावट लेल एतबे तर्क प्रस्तुत करैत अछि।
 अभिवादनशील लेल सुसंस्कारक प्रदर्शन ई घर-अंगना आ चौबटिया-चौक आदिक सजावट मे सेहो परिलक्षित होएत छैक। गरीबी-अमीरी आ कच्चा-पक्का मकान केर अर्थ एहि संस्कार मे कतहु सँ बाधक नहि बनैत छैक। परमात्मा सँ सीधे सम्बन्धित आत्मा - आर आत्माक बसेरा ई मनुष्य शरीर आ परिवेश, सब किछु पवित्र आ रमणगर होयबाक दर्शन एहि लोककला मे भेटैत अछि।
 मिथिलाक संस्कार मे राजा पर्यन्त विदेह कहेला, जन-गण-मन मे यैह आध्यात्मिकता बसैत अछि, यैह सब कारण सँ एकर पहिचान सनातन जीवित अछि। कोनो जाति वा समुदाय, अपन एक अलग विशिष्टताक संग जीवन-यापन करैत अछि। पर्यावरण संग मित्रतापूर्ण ढंग सँ गृहस्थी चलेबाक परंपरा एहि ठामक खासियत थीक। जहिना गीतनाद सँ अपन भावनाक प्रकटीकरण कैल जाएछ, तहिना सुसंस्कार एहि चित्र सबहक जरिया सँ अभिव्यक्त होएछ। मिथिलाक जीवनशैली केँ यैह कारण पूर्ण वेदान्त अनुरूप मानल गेल अछि।
 हरिः हरः! ! 